**časozber**

nikdy si mi nenapísal list

možno to o niečom svedčí

nemám od teba

pohľadnicu

pohladenie

pohľad

ráno aj tak nikto nemá čas

pri jedle sa nerozpráva

a večer treba tráviť inak

až keď sa svet prestane hýbať

zistíš, že som tu

celý čas

stojím pred tebou

a je mi jedno či sa zem točí alebo nie

potichu stojím pred tebou

aby som zachytila každé jedno slovo,

ktoré aj tak nevyslovíš

ale v noci sa z teba stáva básnik

kŕmiš sa metaforami

drhneš ruky do červena

a papier vsakuje

všetky pokrčené hlásky

nie je dobré

keď sa stretnú dvaja básnici

jeden píše o srdci

a druhý zo srdca

ale zem sa aj tak stále točí

a mňa to nezaujíma

lebo najradšej ťa počúvam

o tretej v noci

len vtedy mi hovoríš

milujem ťa.

**nerovnováha**

sedí na dne mora a píše si denník

zarýva nechty do postele

pred svetlom si zakrýva oči

a slnko prestalo vychádzať už dávno

*je ešte malá*

umieraním sa svet nekončí

v tej izbe

aj tak

odchádzajú do neba

večer si chcela česať vlasy

zapletať

motať sa v labyrinte

zabúdať cestu domov

vytvoriť dlhý motúz

a začať ním točiť

udierať

všetkých, ktorí tvrdia, že to nedokáže

 ktorí na ňu hľadia spoza okien

 ktorí tu teraz nie sú

*ešte je malá*

stráca sny

a musí počkať

kým jej znovu vyrastú

dlhé vlasy

**som okom**

vo vzduchu vonia leto

a ja pozorujem

všetky naše ukončené deje

chcel by si hovoriť

o tých trvajúcich

ale asi si zabudol

na pohľad do budúcnosti

treba oči

dve

**úprimnosť ti nesvedčí**

od falošného smiechu

sa ti vykrivili lícne kosti

ohli sa

zdeformované pravdou

ale na tom nie je nič zlé

ty iba ohýbaš.

neklameš.

vidím ťa inak

tvár sa ti každým slovom

pokrčí

pohľad tmavne

a niečo sa mení.

na tebe.

vo mne.

od falošného smiechu

sa vykrivili lícne kosti

vtedy som ťa prestala obdivovať

neviem či ti mám ešte veriť,

ale práve si pochválil moje oči

a nenarástol ti dlhší nos.